b'\n_START_ARTICLE_\nRover SD1\n_START_SECTION_\nHistorie\n_START_PARAGRAPH_\nI 1971 begynte Rover (den gang en del av British Leyland) utviklingen av en ny bil som skulle erstatte modellene P6 og Triumphs 2000/2500. Designerne hos b\xc3\xa5de Triumph og Rover leverte planer for den nye bilen, og den siste ble valgt. Rovers David Bache ble satt til \xc3\xa5 lede designteamet, inspirert av eksotiske biler som Ferrari Daytona og et designstudie Pininfarina gjorde for BMC, BMC 1800, som ogs\xc3\xa5 var inspirasjon for Citro\xc3\xabns CX. Spen King var ansvarlig for den tekniske utviklingen. De to hadde tidligere arbeidet sammen med Range Rover. F\xc3\xb8rst fikk prosjektet kodenavnet RT1 (for Rover Triumph Nr. 1), men det ble raskt endret til SD1 (Specialist Division nr. 1), da Rover og Triumph begge ble plassert i British Leylands nye Specialist Division._NEWLINE_Designet ble utviklet med enkel produksjon i bakhodet, i motsetning til P6, som hadde et relativt komplisert design. Denne tiln\xc3\xa6rmingen ble gjort fordi unders\xc3\xb8kelser hadde vist at selv om motorpressen ble imponerte av innovative l\xc3\xb8sninger ble ikke kj\xc3\xb8perne det, s\xc3\xa5 lenge bilen var komfortabel og praktisk._NEWLINE_Rovers planer om \xc3\xa5 bruke sin den gang relativt nye 2,2 l firesylindrede motor ble snart forkastet, fordi BL-ledelsen bestemte at en redesignet versjon av Triumps sekssylindrede motor skulle brukes i stedet. I toppmodellen ble Rovers V8-motor plassert under panseret._NEWLINE_Bilen ble lansert i juni 1976 i kombiform, med varianter med 2,3 l og 2,6 l motorer \xc3\xa5ret etter. Bilen ble godt mottatt av pressen og vant prisen \xc3\x85rets bil i Europa i 1977. Opprinnelig planla Rover ogs\xc3\xa5 en stasjonsvognutgave, som aldri ble satt i produksjon._NEWLINE_Mellom 1976 og 1981 fikk bilen sm\xc3\xa5 oppgraderinger, blant annet nye logoer (foran og bak) og krommede sidespeil. I 1979 ble den nye V8-S-modellen lansert.\n_START_SECTION_\nAnsiktsl\xc3\xb8ftning\n_START_PARAGRAPH_\nTidlig i 1982 presenterte Rover den ansiktsl\xc3\xb8ftede utgaven. Bilen hadde f\xc3\xa5tt sm\xc3\xa5 kosmetiske endringer utvendig samt et helt nytt interi\xc3\xb8r. Modellene kan skilles fra hverandre ved at den nye hadde f\xc3\xa5tt kromlister rundt hovedlyktene, samt annerledes lister under baklyktene og vindusvisker p\xc3\xa5 bakruten._NEWLINE_Omsider ble bilen ogs\xc3\xa5 levert med en firesylindret motor (2,0 liter, hentet fra Moris Ital). Samtidig introduserte Rover en ny utgave av sin V8-motor, med elektronisk bensininnspr\xc3\xb8ytninng. Denne motoren ble kun levert p\xc3\xa5 Vitesse-modellen, som var etterf\xc3\xb8lgeren etter den tidligere sportsmodellen V8-S. Den ble ogs\xc3\xa5 levert som standard i den amerikanske V8-utgaven, p\xc3\xa5 grunn av strengere utslippsregler.\n_START_SECTION_\nStandard 2000\n_START_PARAGRAPH_\nEtter at bilen ble tatt ut av produksjon i England dukket SD1 opp i en kort periode i India, som Standard 2000. Den ble bygget p\xc3\xa5 den n\xc3\xa5 nedlagte fabrikken til Standard Motor Products of India Ltd midt p\xc3\xa5 1980-tallet. Bilen var utstyrt med en gammel 2,0-liters motor og ble ingen suksess. Kort tid etter sluttet Standard med bilproduksjon.'